ธปท.ห่วงซุกหนี้แบงก์รัฐ4แสนล.
ธปท.ห่วงนโยบายรัฐส่งผ่านธนาคารเฉพาะกิจ ก่อหนี้ซ่อนเร้นกว่า 4.2 แสนล้าน โดยไม่ผ่านขั้นตอนสภาและไม่ปรากฏในหนี้สาธารณะ
10 ส.ค. 2554

ธปท.ห่วงนโยบายรัฐส่งผ่านธนาคารเฉพาะกิจ ก่อหนี้ซ่อนเร้นกว่า 4.2 แสนล้าน โดยไม่ผ่านขั้นตอนสภาและไม่ปรากฏในหนี้สาธารณะ 
นายไพบูลย์ กิตติศรีกังวาน ผู้ช่วยผู้ว่าการ ธนาคารแห่งประเทศไทย (ธปท.) กล่าวถึงมุมมองเศรษฐกิจไทยหลังการเลือกตั้งว่า สิ่งที่รัฐบาลใหม่ควรให้ความสำคัญและต้องจับตามองอย่างเป็นพิเศษก็คือ นโยบายที่จะดำเนินการผ่านสถาบันการเงินเฉพาะกิจผ่านโครงการต่างๆ ของรัฐบาลใหม่ เพราะจะมีหนี้ซ่อนเร้นเกิดขึ้น
ประกอบด้วย โครงการบัตรสินเชื่อเครดิตการ์ดสำหรับเกษตรกร ที่จะใช้วงเงินประมาณ 1.74 แสนล้านบาท โครงการรีไฟแนนซ์หนี้ส่วนบุคคลที่จะใช้วงเงินประมาณ 1 หมื่นล้านบาทเศษ โครงการพักหนี้เกษตรกรรายละ 5 แสนบาทใน 3 ปี ที่คาดว่าจะใช้วงเงินประมาณ 2.1 แสนล้านบาท และโครงการบ้านหลังแรกดอกเบี้ย 0% ระยะเวลา 5 ปี วงเงินประมาณ 4.8 หมื่นล้านบาท
นายไพบูลย์ กล่าวว่า โครงการที่จะดำเนินการผ่านสถาบันการเงินเฉพาะกิจดังกล่าวนั้น ต้องใช้วงเงินรวมกันทั้งสิ้น 4.42 แสนล้านบาท หรือเทียบเท่าประมาณ 20% ของงบประมาณภาครัฐ ประเด็นที่น่าเป็นห่วงก็คือ เรื่องของหนี้ซ่อนเร้น หรือหนี้ที่มองไม่เห็นที่จะเกิดขึ้นจากการดำเนินโยบาย เพราะไม่ได้อยู่ในสัดส่วนหนี้สาธารณะ 42% แต่จะเป็นภาระภาษีประชาชนระยะข้างหน้า เนื่องจากเป็นมาตรการที่เป็นภาระผูกพันโดยมีนัยสำคัญต่องบประมาณ แต่ไม่ผ่านกระบวนการตรวจสอบจากรัฐสภา